Met die eerste groep jong Suid-Afrikaners wat veilig terug is in die land nadat hulle sonder hul paspoorte in China gestrand was, is dit nou tyd om die hele affêre in oënskou te neem. Wie se skuld was dit dat hul paspoorte afgeneem is, en wie moet die dank kry dat hulle nou terug is?
Daar was aanvanklik 51 jeugdiges in China wie se paspoorte weggeneem is omdat hulle sonder ’n geldige werkspermit gewerk het en teen die agent moes getuig. Let wel, hulle is nie gekwalifiseerde onderwysers wat met die nodige kwalifikasies China toe gegaan het nie. Sommige van hulle was laasjaar nog op skool en het ’n blitskursus in Teaching English as a Foreign Language op die internet voltooi. Hulle het ook geen ervaring gehad nie. Sommer drie foute op een slag: ’n aansoeker het ’n graad nodig om in China te werk, die owerheid daar erken nie meer aanlynkursusse nie en jy moet ’n geldige sertifikaat en/of twee jaar toepaslike ervaring hê. Hulle het nog lig daarvan afgekom as ’n mens die lot van die Suid-Afrikaanse onderwyser in ag neem wat vir twee weke aangehou is nadat sy met haar wettige werkvisum by ’n ander tak van ’n skool gewerk het as waarvoor dit toegestaan is. Inkonsekwent? Ja, dis wat gebeur in ’n groot land soos China waar interpretasie van wette aan die plaaslike kaders oorgelaat word.
’n Mens kan nie die jong mense verkwalik dat hulle die kans vir hierdie avontuur aangegryp het nie. In Suid-Afrika is daar nie werk nie en die salarisse in China is redelik goed met inagneming van die swak rand. By ’n kleuterskool in ’n stad soos Shanghai kan ’n mens tot R40 000 per maand verdien en dan boonop gratis huisvesting kry. Dit is omdat ryk ouers bereid is om hul hande diep in die sak te steek om kinders van vroeg af aan Engels gewoond te maak met die oog op ’n goeie beroep. Staatskole betaal minder en universiteite nog minder.
Die probleem is dat hulle in die strik van ’n sogenaamde agent getrap het, en hoewel een van hulle nou in aanhouding is, is daar talle ander wat nog met grootskaalse verneukery besig is. Moet ook nie dink dat Chinese agente alleen werk nie. Vir elke onwettige agent is daar ’n Suid-Afrikaner wat hier sy vuilwerk doen en “onderwysers” werf. Vir elke kandidaat wat gewerf word, kry die agent ’n kommissie… soms word dit maandeliks van hul salarisse afgetrek sonder dat werksoekers dit eens weet. Gewoonlik is dit Suid-Afrikaners wat in China gewerk het, daar vriende gemaak het en nou die kans sien om vinnig geld te maak.
Wat die klompie Suid-Afrikaners se probleem vererger het, is dat sommige van hulle in kroeggevegte met Chinese betrokke geraak het. Mense, dis nie ’n sogenaamde gap-jaar nie en China is nie Suid-Afrika nie. ’n Mens kan nie daar maak soos in Margate of Jeffreysbaai in jou matriekvakansie nie.
Wat van die toekoms? Volgens berigte het die Chinese regering en die regering van die Filippyne ooreengekom om binnekort 10 000 Filippynse onderwysers in China aan te stel. Dan sal daar dalk minder poste vir Suid-Afrikaners wees. Suid-Afrika word steeds as ’n Engelssprekende land beskou sodat ons darem daar ’n voordeel het, maar dit is slegs sedert ’n paar jaar gelede die geval.
Wat van die Midde-Ooste? Moontlik ja, maar die steriele Moslem-omgewing pas nie almal nie. In Dubai kan jy tronk toe gaan as jy jou nooi in die openbaar soen en alkoholgebruik is ’n tameletjie. Maar die geld is goed.
Daar is ‘n YouTube kanaal met die naam Serpentza. Die ou bly al jare in Sjina en het baie inligting omtrent lewe in Sjina vir die wat belang stel.
Die student se inset is treffend ” die beste tyd van my lewe”. Die wereld het voorwaar Suid Afrika se plek oorgeneem as die oester van die Afrikaner jeug! Stuur julle kinders vir avonture oorsee en julle sal sien dat as dit van hulle afhang sal hulle nie terugkom nie.
Oekraïne het in die onlangse verlede groot vordering gemaak in die stryd teen die rebelle, en die gebied wat deur die opstandelinge beheer word, basies beperk tot die stede Donetsk en Loehansk, en die strook tussenin. Die wrakstukke en die oorskot van nog sowat 60 slagoffers lê in hierdie strook.